Napanelo Yesu akaigwe kenga mapalishayo vandígwa doni,
Yesu ankuvatenda vanu kuva vakwoda vake na kuvapa ubatisho kumpunda Nshuwau,
ata ikava kenga jo mwene Yesu hashivapa vanu ubatisho ila vakwoda vake,
bai nae andyúma pa Yudeya kuujila kavili ku Galileya.
Mushimwanda shake inímmaikila apitile ku Shamaliya.
Ko ku Shamaliya ko ankwinjila palikaja lyavashema Shikali livéle pepi na palyutu lyajawíle Yakobo kumupa mwanamunu Yoshe.
Popo po shindípagwa shima shimwe Yakobo.
Napanelo kwodamwaa Yesu andídabadabanga na shimwanda,
andíikala pepi na pashima asho.
Wakati wene uvele waliduva pamuti.
Popo po ankwida nkongwe nshamaliya ndateka medi,
Yesu kumwaulila doni,
“Ngupa medi ngukumbile,”
vakwoda vake muwakati wene wo vaukile kunjini ndashuma shakulya.
Napanelo aijá nkongwe nshamaliya aijá kumudya,
“Ivelé dashi wako ùvele umuyuda kungujugwa nangu medi ninkongwe nshamaliya?”
Mwaa havashilyanila vayuda na vashamaliya.
Yesu akanjang'ula kushidoni,
“Wako leka ùmanyite inudyo ya Nnungu na ùmmanyite aijá átangola doni,
‘Ngupa medi ngukumbile,’
ukaninjugwa nae na nae akandikupa medi ashingumi.”
Nkongwe aijá do,
“Nang'olo,
wako hauvé shombo shakutakela na shima shindikadaleka,
napane medi ashingumi lo,
ulota kupata kwashi?
Da wako po ùnang'olo kumpunda nakulugwetu Yakobo átupele muto au wakumbidile mwene,
vanavake pamo na vanyama vake?”
Yesu akanjang'ula kushidoni,
“Kula munu álota kukumbila medi ala inankola kavili inyota
kanji aijá álota kukumbila medi angulota kumupa nangu mwiko hainkola shinu kavili inyota.
Medi angulota kumupa nangu lo andatadya nkati mwake mupandukange libububu lyamedi akumukanga auka kushingumi shíkamalilika.”
Nkongwe kutwa kushidoni,
“Bai nang'olo ngupa medi lolo lo kwambangidya hainangukole kavili inyota na hangunaide kavili apa ndateka medi.”
Yesu kutwala kushidoni,
“Wena ukansheme ntwavo,
wide.”
Nkongwe akajang'ula kushidoni,
“Hanguve ntwangu.”
Yesu do,
“Unditangola shana paulivalangenge kenga ‘Hanguve ntwangu,’
mwaa undívanavo vatavako mwanu na aju waunamanavo ambi apa,
nanae hanava ntwavo.
Mwiu,
unditangola shinu shiu.”
Nkongwe kutwala kushidoni,
“Nang'olo ninkukwona wako kuva unkúlava.
Vanakuluvetu wetu vashilipudya palishinga ali.
Mwenu napane muushidoni,
palyutu pavaikidíle kulipudidya ni pa Yelusalemu.”
Yesu kushidoni,
“Ajala ngukulupila,
unkwida wakati wamulota kulipudya kwa Tatamunu i palishinga ali na ata ku Yelusalemu.
Mwenu po munkulipudya kwa aijá wamukammanyite;
wetu tunkulipudya kwa aijá watummanyite mwaa kwambola kunkwalakela kwavayuda.
Kanji napane unkuwika wakati na wakati wene wo uwikile wavalota vakulipudya vaiu kulipudya kumwe Tatamunu mwimumu na kwaumwiu.
Ni vovo vavalambela Tatamunu valipudye kwake.
Nnungu ni imumu;
avalá valipúdya kwake vandivaikila valipudye mwimumu na kwaumwiu.”
Nkongwe kushidoni,
“Nangu ndimanya kenga Masiya ankwida,
aijá wavanshema Klistu.
Pawika andatuvalangangila vinu uti.”
Yesu,
“Ni nene nangu,
ngútangola namu wako.”
Bai muwakati wowo kutwala kuwika vakwoda vake.
Vanavo vandíshanga namene kwamwaa wakumwona atangola na nkongwe kanji hapagwíte wakumudya doni,
“Da ulambela nyamani?”
kwali,
“Mwaa shani unkutangola namu nae?”
Nkongwe jo kuleka shilongo shake popo kutwala kuka kulikaja,
koko ko andívaulila vanu doni,
“Ida munnole munu ánguvalangenge vinu uti vyangutandile kanji kwali Klistu?”
Vanu vandyúma palikaja apalá kumuukila koko kwavéle.
Napanelo pavishitandeka avyo vakwoda vake vashinankanyilidya,
“Labi,
lyaa!”
Kanji Yesu kushidoni,
“Nangu ninkuvanavo shakulya shamukamanyite mwenu.”
Vakwoda vake kutwa kuudyania,
“Da apali munu áidile ndamupa shakulya?”
Yesu kuvaulila doni,
“Shakulya shangu ni kutandedya malotelo ake aijá ángutumididye na kulinganianga shimadengo shake.
Da shi vanu vandátangola doni,
‘Vibakidile myedi nsheshe kuwika wakati wamapuno’?
Napane mwenu,
nangu ninkumwaulila doni,
ng'amula mevo enu,
mulole mmagwelu mo!
Vinu vinditandeka pakulota kupunigwa.
Ata mpaka ambi apa ápuna ankupata nshala wake na ankukushania mapuno áuka kushingumi shíkamalilika kwambangidya ápanda na ápuna uti kwaunapamo vave na lipuwilo.
Kwaing'ano ai shitangaléka sho shiu,
‘Nkúpanda junji na nkúpuna junji.’
Nangu nintumidya mwenu mukapune shamukaumidile lyuduku;
vanji ni vaudukidíle kutwala mwenu kupata paida yalyuduku lyave.”
Bai vashamaliya voe vapalikaja alyo vanínkulupila kwamwaa waushuda waumídye nkongwe doni,
“Aninguvalanganga vinu uti vyangutandile.”
Napanelo pavamuukidile Yesu vashamaliya avalá,
vanínjugwa vaikalenavo,
nae kwikala kwanavo maduva mavili
kutwala vanji voe kunkulupila kwamwaa wamalove ake.
Vanavo vanímwaulila nkongwe kushidoni,
“Munu aju wetu hatunankulupila shinu kwamwaa wamalove ako wako mwaa ata wewe tuvene tundimwigwa na tunkumanya kenga aju mwiu ni Mwamboli wamushilambo.”